བཙན་བྱོལ་བོད་མིའི་མཐོ་རིམ་སྐུ་དྲག་གསར་པ་ཚོས་ཨ་རི་སྟོབས་ཆེན་རྒྱལ་ཁབ་དེ་བཞིན་རང་ཉིད་ཀྱི་ནང་མི་དང་བཅས་པའི་ཕུགས་བསམ་གྱི་གཏན་གཞིའི་ས་ཁུལ་ཞིག་ཏུ་བཟོོ་རྩིས་ཡོད་ན་རང་གི་ལས་ཡུན་ནང་དེ་དང་འབྲེལ་བའི་མཐོ་རིམ་རྐུབ་སྟེགས་སྟེང་དུ་རང་རང་སོ་སོའི་གདོང་བསྐྱོད་དམག་དཔོན་རེ་འཇོག་དགོས་པ་རུལ་སུངས་ཀྱི་དགོས་མཁོ་གལ་ཆེ་ཤོས་ཤིག་རེད།སྲིད་སྐྱོང་གིས་རང་ཉིད་ཀྱི་བསམ་འདུན་འགྲུབ་ཕྱིར་བར་སྐབས་ནས་སྲིད་སྟེགས་ཀྱི་འཁྲབ་ཚན་མང་དག་ཅིག་འཁྲབ་ཡོད་པའི་སྐད་ཆ་གོ་རྒྱུ་ཡོད།ཕྱོགས་གཅིག་ནས་གལ་ཆེའི་མི་སྣ་གཞན་ཞིག་གིས་སྣེ་ཁྲིད་དང་སློབ་སྟོན་འོག་དགའ་ལྡན་ཕོ་བྲང་དང་༸གོང་ས་ཆེན་པོར་མཚན་སྨད་དང་ཟུར་ཟ་བྱེད་མཁན་གྱི་དཔུང་ཁག་ཅིག་གསོ་སྐྱོང་བྱས་ནས་ལས་འགུལ་སྤེལ་བ་དང་།རང་ཉིད་ཀྱིས་སྣེ་འཁྲིད་པའི་དཔུང་ཁག་གཞན་ཞིག་མདུན་དུ་ཐོན་ནས་དེ་དག་ལ་འགོག་རྒོལ་བྱེད་ཁུལ་བྱས་ནས་དགའ་ལྡན་ཕོ་བྲང་དང་༸གོང་ས་ཆེན་པོའི་མཚན་མཐོང་གཟིགས་པ་ཐོབ་ཐབས་གནང་གི་ཡོད་སྐོར་ཤོད་ཀྱི་ཡོད་པ་རེད།འདི་ནི་མཐོ་རིམ་སྤྱི་ཚོགས་ནང་ཁྱབ་བཞིན་པའི་སྐད་ཆའི་གཟུགས་བརྙན་ཞིག་རེད།དེ་ལྟར་ན་སྲིད་སྐྱོང་གི་ཞི་དྲག་གཉིས་ཀྱི་དཔུང་ཁག་སོ་སོའི་ནུས་སྟོབས་ཀྱི་གཟིལ་ཤུགས་དེས་དགའ་ལྡན་ཕོ་བྲང་གི་སྐུ་ངོ་རྣམ་པ་ཉམ་ཆུང་དུ་གྱུར་པ་འདྲ།དཔེར་ན་ཉེ་ཆར་གྲོས་ཚོགས་ནང་བཀའ་བརྒྱུད་སྤྱི་འཐུས་ཀྱིས་དགའ་ལྡན་ཕོ་བྲང་ལ་རྙོན་འཛུགས་བྱས་པ་དང་།སྲིད་སྐྱོང་གིས་དགའ་ལྡན་ཕོ་བྲང་ལ་ཞལ་པར་ཕུལ་བ་ལྟ་བུ་ནི་འཁྲབ་ཚན་དེའི་ཆ་ཤས་ཡིན་སྲིད།